google/wiki40b huggingface dataset:
Karen Elene Thorsen

Karriere

I 2017 begynte Thorsen med å dele matoppskrifter på instagram-kontoen sin «fattig.student». Hun delte blant annet ukesmenyer mellom 200 og 400 kroner i uken. Det som motiverte henne til å planlegge matbudsjettene hennes var at hun var arbeidsløs en periode og studerte. I tillegg har hun fortalt at hun var opptatt av å leve sunt. Thorsen har mer enn 183 000 følgere på instagrammen sin per oktober 2019.
I august 2019 ga hun ut kokeboken «Fattig student - 20 ukesmenyer for 250 kroner» og den var den mest solgte boken i løpet av måneden, ifølge Bokhandlerforeningen. Thoresen har også vært med på «God morgen Norge» og «God sommer Norge» på TV2.
Pushdownautomat

En pushdownautomat er en type automat med en stakk. Det kan tenkes på som en forlengelse av ei tilstandsmaskin ved at man for hver overgang mellom tilstandene har muligheten til å manipulere en stakk. En deterministisk pushdownautomat kan gjenkjenne alle deterministisk kontekstfrie språk, mens en ikke-deterministisk pushdownautomat kan gjenkjenne alle kontekstfrie språk.
Deterministiske pushdownautomater er ofte brukt i design av parsere. Generelt er kontekstfrie språk og pushdownautomater viktige innenfor kompilatorteknikk.
San Miguel de Tucumán gasskraftverk

San Miguel de Tucumán gasskraftverk  er et gasskraftverk i provinsen Tucumán i det nordlige Argentina. Det har en installert produksjonskapasitet på 382 MW, fordelt på tre turbiner. Anlegget ble påbegynt omkring 1995, og stod ferdig i 2002. Brenselkilden er naturgass.
Castor og Pollux-templet

Castor og Pollux-templet (oppført 484 f.kr.) ligger på Forum Romanum i Roma bygd til ære for Dioskurene, to greske tvillinger som romerne kalte Castor og Pollux. Forkledd som ryttere hadde de to hjulpet romerne med å slå latinerne i 496 f.Kr. Romerne var under ledelse av Aulus Postumius Albus Regillensis og latinerne var ledet av den sjuende og det som skulle bli den siste kongen av Roma, Lucius Tarquinius Superbus. Aulus Postumius fikk bygd dette templet ved Juturnakilden der tvillingene hadde stoppet for å gi hestene vann. Det ble oppført i terrakotta (brent leire) og tre av etruskerne, og stod etter noe forsinkelse klart i 484 f.Kr. Under den den romerske republikk (510–31 f.Kr.) likte man å tale utenfor templet og holdt Templum Castorum, som de kalte det, godt vedlike. Blant annet lå et nybygg med flott overbygg i stein klart i 117 f.Kr. innviet av Lucius Cecilius Metellus Dalmaticus (160 f.Kr.–) som i 119 f.kr. var blitt romersk konsul. Det opprinnelige templet ble delvis knust og murt inn i fundamentet til det nye.
Under det romerske keiserriket fra 31 f.Kr. brant det i år 12 f.Kr. og Tiberius (42 f.Kr.–37 e.Kr) satte opp det tredje templet med marmor fra Carrara i år 6 e.Kr. og templet fikk Korintisk søyleorden som man ser rester av i dag. Tiberius navnga det etter seg og sin avdøde lillebror Drusus (38–9 f.Kr), litt i samme ånden som de to tvillingene Castor og Pollux. Også i dette tredje templet brukte man de knuste restene av det andre (nå nedbrente) for å bygge fundamentet. Ifølge historikeren Edward Gibbon (1737–1794) hadde Det romerske senatet sine hemmelige møter her. Det sies at templet var i fin stand i det 4. århundre. Siden er lite kjent, men her var et jordskjelv og leirras fra Palatinerhøyden i 847 som blant annet raserte Santa Maria Antiqua som ligger like ved. Materiale kan ha blitt brukt til andre byggverk i nærheten også. På 1400-tallet nevnes gaten Via trium columnarum og man antar at det da bare var de tre søyler igjen. Gjennom århundrene er mye gravd ut og flyttet bort, blant annet av Pirro Ligorio's rovgravinger 1546–49.
Templet ble 1983–1987 studert av norske forskere ved Det norske institutt i Roma under ledelse av Siri Sande, såvel som eksperter fra de svenske og danske instituttene i Roma ledet av danske Jan Zahle. Det finske laget hadde forut finstudert Juturnakilden og banet vei for det nye internordiske laget sponset av Carlsberg. Efter å ha åpnet noen sjakter mellom kilden og templet høsten 1983 ble de første marmorblokkene løftet våren 1984. Man fant diverse mynter fra år 0. To år etter hadde man funnet en gullmynt, for templet ble brukt som sparebank rundt år 0.
Båndopptaker

Båndopptaker er et apparat for å ta opp lyd på et magnetbånd, for senere avspilling. Disse finnes i flere varianter. En variant er hvor tynne magnetiske bånd blir samlet opp på to spoler, og hvor høyre spole ved begynnelsen er tom og venstre full. I Norge solgte Tandbergs Radiofabrikk sin første modell 1 i 1952. Allerede i 1956 solgte de sin første med stereo. Tandberg produserte slike helt frem til 1983.
Parostedes

Levevis

Larvene lever i død ved.

Utbredelse

Arten lever i Vietnam.
Tulcoides

Utseende

Middelsstore, kraftige, brune trebukker. Antennene er ganske tynne og noe lengre enn kroppen. Pronotum er trapesformet uten tenner på sidene. Dekkvingene har litt utstående "skuldre" og er litt avsmalnende bak disse.

Utbredelse

Slekten er kjent fra Fransk Guyana, Brasil ogBolivia.
NM i bandy 1919

Det sjuende norgesmesterskapet i bandy ble arrangert vinteren 1919. Det deltok tre klubber. Ready vant turneringen etter finaleseier 9-5 over Trygg.
SmiS (studentavis)

Studentmediene i Stavanger (SmiS) er navnet på studentmedieorganisasjonen for Sør-Rogaland. SmiS er en sammenslåing av Studentavisa Hugin (startet i 1977) og Stavanger Studentradio (startet i 1983) som skjedde 24.08.2007.
SmiS produserer stoff om og for studenter på plattformene avis, nett, radio og nett-tv. Organisasjonen har hovedkontor ved Universitetet i Stavanger, og finansieres med tilskudd fra Studentsamskipnaden i Stavanger (ca 1/3 av budsjett) og annonseinntekter.
SmiS-avis utgis annenhver uke og har et opplag på 4 000 eksemplarer, mens radioen sender fast til smis.no.
Ansvarlig redaktør er Mari Løvås. 
Tidligere profilerte medarbeidere:
Kjetil Wold, Øyvind Herrebrøden, Øystein Jorem, Geir Søndeland, Tore Buchholdt Espedal, Øyvind Askeland, Pål Karstensen, Mirjam Pletanek Klingenberg, Rune Sunnset Alexandersen, André Lia, Silje Ludvigsen, Jørn Kaarstad og Ina Steen Andersen.
The Riches

Plot

I første episode av serien slipper Dahlia ut av fengsel, og i løpet av sitt to år lange fengselsopphold har hun blitt avhengig av narkotika. I hennes fravær har Wayne og barna fortsatt med svindling over hele landet, og etter å ha hentet Dahlia i fengselet og avgitt paveeleiren et raskt besøk reiser de videre for å unngå et arrangert ekteskap som planlegges for Di Di. Wayne stjeler slektens sparepenger, og familien flykter. Etter å ha truffet på noen slektninger involveres Malloy-familien i en bilulykke, hvor et meget rikt ektepar omkommer. De forstår at de ikke kan returnere til paveeleiren, og de bestemmer seg i stedet for å ta identiteten til det døde ekteparet (Doug og Cherien Rich).
Sonatine

Sonatine er en liten, lettfattelig sonate som oftest lett å spille og vanligvis med to satser. Ikke sjelden dreier det seg om et øvingsstykke.
Den første satsen er oftest på sonatehovedsatsform og er uten – eller bare med en kort – gjennomføringsdel. Vanligvis er tempoet hurtig; allegro eller lignende.
Andresatsen er langsom; andante, adagio, largo. Det kan være en menuett eller en scherzo. Dersom sonatinen bare har to satser forekommer det at første sats er langsom og andre hurtigere. Et eksempel er Beethovens Sonatine op. 49, nr. 1 i g-moll for klaver: førstesatsen med tittelen Andante er på sonatehovedsatsform og andresatsen er en hurtigere rondo: Allegro.
Dersom det finnes en tredje sats er denne oftest hurtig og på sonatehovedsatsform eller er en rondo.
Gong (Yibin)

Gong (kinesisk: 珙县; pinyin: Gǒng Xiàn) er et fylke i byprefekturet Yibin i provinsen Sichuan i Folkerepublikken Kina.
Det har et areal på 1.150 km² og talte 406 338 innbyggere i 1999.

Kulturminner

Bofolkets hengende likkister (Boren xuanguanzang (mu), 僰人悬棺葬(墓)) og Aikou-steinbuen (Aikou shifang, 隘口石坊) ble i 1988 henholdsvis 2006 oppført på Folkerepublikken Kinas liste over kulturminner.
Lahaugmoen leir

Lahaugmoen leir var en norsk militærleir ved Gjelleråsen i Skedsmo. Hærens sanitet utdannet personell på Lahaugmoen frem til leiren ble lagt ned i 2002. Området er siden utviklet som næringspark. Flere av de militære bygningene er fredet og satt i stand til bruk.

Historie

Leiren var strategisk plassert ved oldtidsvegen og Den Trondhjemske hovedvei. Gamle Lahaug gard fikk på grunn av sin beliggenhet militær verdi som ekserserplass allerede på 1700-tallet. Det ble da etablert telthus på området.
Karl XIIs beleiring av Akershus festning våren 1716, ble varslet fra Lahaug, som den siste av sju varder. En steinblokk ved veien har fått følgende inskripsjon: «Her stanset bønder og soldatar Karl XII under marsjen gjennom Skedsmo i 1716».
Under andre verdenskrig tok tyskerne over leiren. Ved slutten av krigen var det fortsatt 3000 tyske soldater i leiren, men leiren ble oppgitt uten kamp.
Leiren hadde eget kapell bygget i 1968, Lahaugmoen kapell. Kapellet ble lagt ned sammen med leiren.
Bjørn Lau

Karriere

Lau er utdannet cand.polit. i psykologi (forløperen til dagens mastergrad i psykologi) ved Institutt for psykologi ved Universitetet i Trondheim i 1993 og dr.philos. i psykologi i 2001 med avhandlingen Weight and eating concerns in adolescence; han tok i 2009 en toårig klinisk mastergrad (cand.psych.) ved Københavns Universitet, og ble deretter autorisert som psykolog i Norge. Han har videreutdannelse i dynamisk korttidsterapi og kognitiv adferdsterapi. Han har også studert idéhistorie og jus.
Han har både arbeidet klinisk som psykolog og som forsker. Han var forsker ved Institutt for medisinske atferdsfag ved Det medisinske fakultet ved Universitetet i Oslo 1999–2002, forsker og avdelingsdirektør ved Statens arbeidsmiljøinstitutt 2003–2011, seniorforsker ved Arbeidsforskningsinstituttet 2011–2013, psykolog, seniorforsker og forskningsgruppeleder for forskning på psykisk helse ved Lovisenberg Diakonale Sykehus (Lovisenberg DPS) 2010–2019, professor II ved Institutt for psykologi ved NTNU 2009–2011 og professor II ved Psykologisk institutt ved UiO fra 2015.
Laus forskningsinteresser ligger i skjæringspunktet mellom klinisk psykologi og arbeid- og organisasjonspsykologi. Han har blant annet arbeidet med lederutvikling, arbeidsmiljøutvikling og konflikthåndtering. Han har vært leder for Norsk Organisasjonspsykologisk Selskap og nestleder i Norsk Forening for Klinisk Evidensbasert Hypnose.
Nominasjoner til Nordisk råds litteraturpris fra det samiske språkområdet

Nominasjoner til Nordisk råds litteraturpris fra det samiske språkområdet gjøres siden 1985 av Sámi Girjecálliid Searvi, samisk forfatterforening. 
Siden 1962 har Nordisk råd årlig delt ut Nordisk råds litteraturpris for et litterært verk skrevet på et av de nordiske språkene. Fra starten i 1962 ble det årlig nominert to bøker fra hver av landene Danmark, Finland, Island,  Norge og Sverige. Fra 1985 kan det også nomineres ei bok årlig fra Færøyene, Grønland og det samiske språkområdet når det er aktuelle kandidater.
Frygisk lue

Frygisk lue, også kalt frihetslue, jakobinerlue og annet, er en historisk topplue som symboliserer frihet. Luetypen har myk, kjegleformet topp som henger framover, og små ørelapper. 
Lua ble brukt av antikkens grekere i Frygia i Lilleasia og finnes avbildet i kunstverk fra oldtida. En tilsvarende lue har seinere blitt brukt av blant annet sjøfolk fra Napoli. Under den franske revolusjonen på 1790-tallet ble luetypen symbol for Den franske republikken og siden for selvstendighet og frihet også i andre land. 
Liknende myke toppluer har vært vanlig hodeplagg blant fattige bønder og fiskere mange steder i Europa. I Norge blir disse ofte kalt «nisseluer».

I Norge

Under andre verdenskrig i Norge var det flere som markerte sin motstand mot den tyske okkupasjonen og Quslings nazistiske regjering ved å bære rød nisselue. Det ble da i en periode forbud mot å vise seg offentlig med plagget. Rød topplue ble ansett som et nasjonalt symbol, men trolig også som et revolusjonært frihetssymbol fra den franske revolusjonen.

Andre toppluer

Bløte toppluer uten øreklaffer har vært praktiske plagg for bønder, fiskere og andre i flere kulturer. I antikkens Hellas og i Romerriket ble en enkel, konisk lue kalt pileus. I Roma kunne denne være et kjennetegn på «utlending», kanskje en frigitt, gresk slave. Enkle, lune luer, gjerne med topp som henger ned, har også vært utbredt i Nord-Europa. I dag inngår slike slike bonde- og fiskerluer i folkedrakter og bunader i mange områder. I Skandinavia ble luetypen opphavet til nisselua, det bondske hodeplagget til hauggubber og gardvorder.  
Også tegneseriefigurene smurfene blir tegnet med hvite, bløte luer med liknende fasong.
NM i hopp uten tilløp 1933

NM i hopp uten tilløp 1933 var en del av NM i friidrett 1933.
Mesterskapet ble arrangert i Dale i Bruvik 16. mars. Arrangør var Dale IL.
Webley revolver

Webley .455 revolver

Det var først i 1887 da Webley Mk I ble approbert av de britiske militære, at de fikk suksess. Revolveren ble i utgangspunktet laget for å kunne ta .450 Adams og .476 Enfield-patronenen til eldre britiske militære revolvere. Etter hvert ble det introdusert en egen litt kortere patron med høyere trykk og utgangshastighet for de solide Webley-revolverne, kalt .455 Webley. Denne patronen ble etter hvert også lage med røyksvakt krutt, og Webley-revolverne er blant de kraftigste topp-brekk revolverne som har blitt produsert.
De forskjellige Webley-modellene var i bruk av Storbritannia og samveldelandene fra 1887 til 1963. Våpenet er en topp-brekk revolver med automatisk utstøtning av tomhylsene når revolveren brekkes. En senere versjon, Webley Mk IV, ble meget populær under boerkrigen. Webley Mk VI, som kom i 1915 under første verdenskrig, er den mest kjente, og den siste modellen. Produksjonen av denne stoppet i 1923, og den ble tatt ut av militærtjeneste i 1947. Omtrent 125 000 eksemplarer ble laget. Den ble også produsert av Royal Small Arms Factory med navnet Pistol, Revolver, Webley, No. 1 Mk VI fra 1921–1926.

Webley Mk IV .38/200

Etter første verdenskrig bestemte den britiske regjering at revolverne til Webley & Scott i .455 Webley var for vanskelige å bruke på grunn av det store kaliberet, og at en ny revolver måtte overta. Valget falt etter hvert på Webley Mk IV .38/200 i kaliber .38/200, designet av Webley & Scott, bygget på det kjente Webleyrevolver-designet. Webley & Scott fikk ikke kontrakt på revolveren, istedenfor ble designet kopiert og produsert på Royal Small Arms Factory som Revolver, No 2 Mk I. Revolveren ble approbert i 1932. Webley & Scott saksøkte den britiske regjering for £2 250 for å få dekket kostnadene med utviklingen av revolveren, saksmålet ble avslått, men Webley & Scott fikk utbetalt kompensasjon for «tyveriet» på £1 250. Under andre verdenskrig klarte ikke Royal Small Arms Factory å produsere nok revolvere, og Webley & Scott fikk ordre på revolveren som de selv hadde designet. Webley Mk IV .38/200 og Enfield No. 2 Mk I revolverne var i militærtjeneste frem til 1963. Omtrent 500 000 eksemplarer ble laget.

Andre varianter

De stødige revolverne var populære til skytesport og til selvforsvar, og kom snart i andre kalibre. En utgave i .22 Short var ment for treningsformål, siden .455 Webley og .38/200 ammunisjon var både dyr og krevde egnet plass for bruk. En «lommeutgave» i kaliber .32 S&W var populær som våpen til selvforsvar.

Webley revolvere i Norge

En god del Webley revolvere, både de kortløpde .455-versjonene og Mk.IV i .380 kom med fallskjermslipp og våpentansporter til hjemmefronten fra England under krigen. Våpnene ble benyttet i Forsvaret i etterkrigstiden. En del .455-modellene ble overdratt til Norges Bank som brukte dem fram til 1960-tallet.
Ljukman Adams

Bakgrunn

Adams har nigeriansk far og russisk mor, og er født og oppvokst i St. Petersburg. Han spilte tidligere basketball, men i 12-årsalderen byttet han til friidrett. I starten konkurrerte han i sprintløp, men byttet senere til hoppøvelser. 18 år gammel flyttet han til Moskva, for å bli trent av Jevgenij Ter-Avanesov. Et halvt år etter flyttingen til Moskva deltok han i junior-EM 2007.

Karriere

Ved junior-EM 2007 i Hengelo i Nederland vant han gull i tresteg. Han hadde bare 4. lengste hopp i kvalifiserinsrunden, med 16,03 meter, men nådde finalen med god margin. I finalen hoppet han 16,50, og slo med det både Ilja Jefremov og Dzmitry Platnitski med én cm. Vinteren 2008 satte han ny personlig rekord med 16,86 meter.
Han deltok ved EM i friidrett 2010 i Barcelona, der han kom på sjetteplass med 16,78 i finalen. 
I 2012 deltok han ved VM i friidrett innendørs i Istanbul. Her fikk han tredje lengste hopp både i kvalifiseringen (17,04) og finalen (17,36), og fikk med det bronse. Lengden 17,36 var også ny personlig rekord innendørs. Will Claye vant gullet, med 17,70 i finalen.
Schaubühne am Lehniner Platz

Schaubühne am Lehniner Platz er en teaterbygning på Kurfürstendamm i Wilmersdorf i Berlin. Bygningen ble oppført i 1928 som kino. Den er en del av WOGA-Komplex am Lehniner Platz oppført av arkitekten Erich Mendelssohn mellom 1925 og 1931 i funksjonalistisk stil (Neue Sachlichkeit). Fra 1981 er bygningen brukt som teater av Schaubühne Berlin, et ensemble som tidligere holdt til i Schaubühne am Halleschen Ufer i Kreuzberg.
.hu

Registrering

Registrering kan gjøres direkte på andre nivå (hvis du ikke er EU-borger må du inneha et gyldig varemerke i Ungarn), eller på tredje nivå under kategoriserte subdomener på andre nivå (som for eksempel .gov.hu, .edu.hu og .ac.hu).
Domenenavn med spesielle bokstaver (á, é, í, ó, ö, ő, ú, ü, ű) kan også registreres.
Gary Merrill

Biografi

Gary Fred Merrill ble født 2. august 1915 i Hartford i Connecticut. Han studerte ved Bowdoin College. Under andre verdenskrig tjenestegjorde han i United States Army Air Force. Skuespillerkarrieren hans startet da han fikk rollen som Batman i radioserien Superman. 
Merrill hadde sin filmdebut i krigsfilmen Luftens ørner fra 1944. Deretter spilte han blant annet i Orkan over Florida og Nerver av stål, før han sikret seg en birolle i den Oscar-vinnende filmen Alt om Eva fra 1950. Under innspillingen innledet han et forhold til motspiller Bette Davis. Han skilte seg fra sin kone, Barbara Leeds, som han hadde giftet seg med i 1941, og giftet seg med Davis kort tid etter at innspillingen var fullført. Merrill adopterte datteren hennes, Barbara, som Davis hadde fra et tidligere ekteskap. Ekteparet adopterte også to barn til sammen, men ble skilt i 1960. Senere skal Merrill ha innledet et forhold til skuespillerinnen Rita Hayworth. 
Skuespillerkarrieren hans bestod for det meste av biroller i en rekke krigsfilmer og westernfilmer. Han spilte også gjesteroller i flere TV-serier. I 1964 spilte han den ene hovedrollen i TV-serien The Reporter, som ble sendt på CBS. Den handlet om den fiktive avisen New York Globe. 
Etter 1980 pensjonerte han seg som skuespiller. I 1989 ble selvbiografien han, Bette, Rita and the Rest of My Life, utgitt. Merrill døde 5. mars 1990 i Falmouth av lungekreft.
Jin'an (Lu'an)

Jin'an (kinesisk: 金安区; pinyin: Jīn'ān Qū) er et bydistrikt i provinsen Anhui i Folkerepublikken Kina. Det ligger i byprefekturet Lu'an.
Bydistriktet er på 1.654,58 km² og teller ca. 840.000 innbyggere (2004).
Zeolitt

Zeolittmineraler (fra gresk ζεω zeo = «koke» + λįθος lithos = «stein») er vannholdige aluminiumsilikater. Det er porøse stoffer hvor krystallstrukturen består av SiO₄ og AlO₄ bygget opp i et åpent gitter av tetraeder. I de indre hulrommene kan stoffet ta opp vann og metallioner. Dette skjer uten at strukturen endres.
Et eksempel på formelen er natrolitt: Na₂Al₂Si₃O₁₀-2H₂O
Zeolitter ble først beskrevet i 1756 av svensken A. F. Cronstedt, som oppdaget at de avgir vann ved oppvarming (derav navnet). Naturlige zeolitter dannes når vulkanske klipper og askelag reagerer med basisk grunnvann. Siden undersøkelsene av havbunnen skjøt fart i begynnelsen av 1950-årene, har man avslørt at det også finnes mange forskjellige typer zeolitter i bunnslammet, og med den mengde slam som finnes må zeolitter være noen av verdens mest alminnelige mineraler.
Foruten de naturlige zeolittene som man kjenner over 40 av, er det fremstilt et tilsvarende antall kunstige. De fremstilles ved en langsom krystallisering av en silisium-aluminium-gel i nærvær av organiske stoffer. Zeolitter brukes til mange tekniske formål, spesielt hvor deres evne til å ta opp og frigi ioner kan være nyttig. I prinsippet virker de som molekylære sikter som kan adskille uønskede stoffer som f.eks. oljeforurensning eller kalk fra vann.
Zeolitt har også blitt benyttet som alternativ medisin, deriblant mot kreft. Det finnes ingen dokumentert effekt mot kreft eller andre sykdommer, derimot er det påvist at zeolitt kan hemme effekt av annen medisin og også i seg selv være kreftfremkallende.
Tennis under Stillehavslekene 1979

Tennis under Stillehavslekene 1979. Tennis var en av flere sporter som var med i de sjette stillehavslekene som ble arrangert i Suva på Fiji i perioden 28. august til 8. september 1979. Det var sjette gangen som tennis var med på programmet i stillehavslekene. Det var fem turneringer; single, double og lagkonkurranse for både menn og kvinner og en mixeddoubleturnering. Fransk Polynesia ble beste nasjon, de vant alle sju gullmedaljene.
Akselerometer

Fysiske prinsipper

Et akselerometer måler akselerasjonen og tyngdekraften den gjennomgår. Begge måles typisk i SI-enheter meter/sekund² (m/s²) eller i g-krefter.
Virkningen av gravitasjon og akselerasjon er avhengige av hverandre ifølge ekvivalsensprinsippet. Målingen fra et akselerometer er forskjøvet som følge av lokal gravitasjon. Dette betyr uintuitivt at et akselerometer som hviler på jordas overflate, faktisk vil vise 1g langs den vertikale aksen. For å måle akselerasjon som følge av bare bevegelse, må denne forskyvingen trekkes fra. Langs alle horisontale retninger viser innretningen akselerasjon direkte. Omvendt vil innretningens utdata være null under fritt fall, da akselerasjonen følger tyngdekraften. Dette gjelder også i et romfartøy som er i bane, men ikke i et fall med luftmotstand, der krefter reduserer akselerasjonen til endelig fart er nådd. Først når den endelige farten er nådd, vil akselerometeret vise 1g som vertikal forskyvning.
I praktisk hensikt om å finne akselerasjonen til objekter i forhold til jorda, som for bruk i et treghetsstyrt navigasjonssystem, vil korreksjonen grunnet gravitasjon langs vertikalaksen normalt bli gjort automatisk. F.eks ved kalibrering ved hvileposison.

Struktur

Moderne akselerometere er ofte små mikro-elektromekaniske systemer og er faktisk de enkleste MEMS-innretningene som finnes. De består stort sett av en frittbærende stang med et lodd (også kjent som seismisk masse) og en type elektronikk for måling av forskyvning. Under påvirkning av tyngdekraft eller akselerasjon blir loddet flyttet fra nøytralposisjonen. Forskyvningen måles analogt eller digitalt.
En annen type MEMS-basert akselerometer inneholder et lite varmeelement i bunnen av en veldig liten halvkule. Varmeeelementet varmer opp luft, som får halvkulen til å stige. Et termoelement på halvkulen bestemmer hvor den varme lufta treffer halvkula og forskyvningen fra sentrum er en måling for akselerasjon.
Enkelakse-, dobbelakse- og trippelaksemodeller eksisterer for å måle akselerasjon som en vektorstørrelse eller i en eller flere komponenter. MEMS-akselerometere er tilgjenglige for et vidt spekter av måleområder. Noen kan måle opp til tusener av g-krefter.
Stenotothorax

Utseende

Små til middelsstore (4 - 11 millimeter), avlange, brunrøde til svarte gjødselbiller. Hodet er bredt og skovlformet, uten kraftige knøler eller groper, forkanten er knapt innbuktet i midten, gjerne med et par små tenner. Pronotum er mer eller mindre avrundet, fint punktert, smalere bak enn foran, bakkanten mer eller mindre rundet, vanligvis med markert bakrand. Dekkvingene har fine, skarpe punktrader og er ofte litt pæreformede. Leggene på forbeina har tre korte tenner.

Levevis

Artene lever i møkk. Noen av artene ser ikke ut til å være særlig spesialiserte, andre er knyttet til gnagerganger.

Utbredelse

Slekten er for det aller meste amerikansk, men forekommer også i Øst-Asia.